次韻何任叟正字舘中試茶
作者：張擴
朝代：宋

paragraphs: 金柈猥稱檳榔珍，藿食未辨汙吾脣。
茶丁妙寫犀銙真，排方似欲驕華紳。
爲君走碾颺微塵，羊腸聲乾行隻輪。
柘羅裁絹素縷匀，筩絲巧織霜後筠。
中貯刀圭護百神，乳花初幻人間春。
計君别品尚絕倫，完璧不受敵國嗔。
白虹夜氣干秋旻，把玩自覺舌生津。
天衢小草搜八垠，蒙山顧渚亦懷新。
香歇色壞非法身，妖星森索避北辰。
不須會稡權羣臣，龍翔鳯翥登嚴宸。
向來策勲自有人，君其問諸脩水濵。